V.
JEGYZŐKÖNYV

Készült: Szihalom Települési Önkormányzat Képviselő-testületének 2011. február 15-én 15.00 órakor tartott Képviselő-testületi ülésén.

Testületi ülés helye: Művelődési Ház Szihalom

Jelen vannak:

· Bóta József Sándor polgármester 

· Boda Sándor képviselő

· Farkas József képviselő

· Ficsór Kálmánné képviselő

· Dr. Joó Csaba képviselő

· Tóth Barnabás képviselő

· Virágh Dénes képviselő 

Meghívottak közül megjelent:
· Józsáné Debreceni Edit Művelődési Ház vezető

· Gulyás László Zeneiskola vezető 

· Kissné Redele Mária KIKI Igazgató

· Wennesz Istvánné Gondozási központ vezető

· Koós Jánosné Pénzügyi bizottság külső tagja

Tanácskozási joggal jelen van: 
· Széll Gáborné Blaskó Erzsébet jegyző

Jegyzőkönyvet vezeti: Erdős Ákosné ig.fea. 

Bóta József Sándor polgármester: Köszönti a megjelenteket, ismerteti a napirendi pontokat, amit a Képviselő-testület egyhangúlag elfogadott. 

Napirendi pontok:

1. Az Önkormányzat 2011. évi költségvetésének megállapítása, a kapcsolódó rendelettervezetek előterjesztése. 
Ea: Bóta József Sándor polgármester

2. Bejelentések, indítványok, javaslatok, egyebek. 

I. Napirendi pont: Az Önkormányzat 2011. évi költségvetésének megállapítása, a kapcsolódó rendelettervezetek előterjesztése. 

Bóta József Sándor polgármester: A Pénzügyi bizottság már megtárgyalta a 2011. évi költségvetést, ezért átadja a szót Farkas Józsefnek, a Pénzügyi bizottság elnökének. 

Farkas József: Köszönti a megjelenteket. Egy fő kivételével jelen voltak a képviselők és intézményvezetők a Pénzügyi bizottság ülésén, ahol megtárgyalásra került a 2011. évi költségvetés, amit lehet jónak és rossznak is mondani. Volt néhány észrevétel, a kérés az volt, hogy a KIKI-nél tisztább képet láthassunk, nem tudja, hogy ebben az ügyben történt-e valami. Egy új helyzet állt elő, amit megfontolásra javasol. Van egy 6-7 milliós bújtatott tétel a költségvetésben, javasolja, hogy ezt tegyük az általános tartalékhoz, ha bármilyen működési zavar támad, van mihez nyúlni. 2,2 millió forint volt a vitatott rész, 1,4 millió forintot tegyünk tartalékba a bérjellegű kiadásokból. 

Majoros Viktória pénzügyi tanácsos: Hogy gondolja ezt a tartalékot, mi ne legyen kifizetve? 

Farkas József: Két fő kap vezetői pótlékot. 

Kissné Redele Mária KIKI Igazgató: A munkaközösségi és a minőségi bérpótlék volt a kérdéses. Ismerteti a Kjt. ide vonatkozó paragrafusát. A minőségi bérpótlék a minőségi munka végzésére jár. Törvény mondja ki, hogy a mindenkori minőségi bérpótlékot, a közoktatási intézmény vezetője osztja szét a dolgozók között. 

Farkas József: Megszorítások vannak, a semmiből nem lehet adni. Meg kell nézni, hogy az Önkormányzati törvény mit ír elő. Az óvodában a 6 főnél felmerül a helyettesítésként 1 millió forint, nem tudja, hogy milyen minőségről beszélünk. 

Kissné Redele Mária KIKI Igazgató: Az oviban ugyanígy van minőség, azért van ott túlóra, mert megnyerték a pedagógus továbbképzésre vonatkozó pályázatot. Az óvodából jár egy fő továbbképzésre, akinek a munkaidejének az 50 %-át le kellett csökkenteni, ebből fedezik a túlórát, a bérnek a fele van benne. A továbbtanuló fele bérét jelenti. 

Bóta József Sándor polgármester: A túlóra és a helyettesítés, az két tétel. Mennyi az az összeg, ami ebből az 50 %-ból befolyik?

Kissné Redele Mária KIKI Igazgató: 300-400 ezer forint. Vannak kisgyerekes anyukák, illetve betegszabadság idejére járó helyettesítést tervezték be. Az NFÜ későn válaszolt, azért ez nem került korrigálásra. 

Bóta József Sándor polgármester: Ennek a 864 ezer forintnak az 50 %-a, ami nem lenne kihasználva, akkor azt kell tartalékba helyezni, akkor nem sérültek ezek a jogok. Sajnos nem olyan a helyzete az önkormányzatnak, és az országban sem. Ha egy dolgozó ennyire ragaszkodik hozzá, hogy a gyermekek után járó szabadságot akkor veszi ki, akkor azon el kell gondolkodni, ez egy kialakult rossz szokás. Vegye ki akkor, amikor szünet van. Próbáljunk meg egymás felé mozdulni. Biztos, hogy van olyan szituáció, amikor ez szükséges, kicsit visszafogottabbnak kell lenni, senkitől ne vegyük el, ami kötelező. De tudni kell, hogy még 30 millió forint a hiány. 

Kissné Redele Mária KIKI Igazgató: Nem a törvényeket akarja szajkózni, hanem a kollégák mellett szeretne kiállni. Több olyan dolgozó van, aki nem tudja a gyerekét a nagyszülőre bízni. Általában akkor veszik igénybe, ha a gyerek beteg lett. A szünetekkel kapcsolatban mondja, hogy van tábor, értekezletek, napközis-tábor, a szünetek ilyen célra kerülnek felhasználásra. Rendezvényeket is szerveznek nemcsak tanítási napokon. Az oviban is minőségi munka folyik. 

Bóta József Sándor polgármester: A túlóra egyik részének meg van a forrása, a másik részét lehet tartalékba tenni. Figyelni kell, hogy hol tartunk, csődbe lehet vinni egy önkormányzatot pillanatok alatt. Elképzelhető, hogy néhány hónap múlva nem lesz fizetés. 

Kissné Redele Mária KIKI Igazgató: Tudja, hogy nehéz anyagi helyzet van, a törvényességet kell figyelembe venni, de a testület dönt arról, hogy a költségvetést elfogadja-e. 

Dr. Joó Csaba: Javasolja, hogy meg kellene vizsgálni, hogy a pedagógus bérekben nincsenek-e nagy eltérések. A pótlékokhoz nem nagyon kell hozzányúlni. Egy tartalékalapot kellene létrehozni. Megnézték ezeket az összegeket, de nem olyan nagy pénzekről van szó, hogy ezekből el lehessen venni. 

Ficsór Kálmánné: Jó lenne, ha a pótlékokat a pedagógusok megkapnák. A költségvetésbe soha nem adtak annyi pénzt, mindig hozzá kellett tennie az önkormányzatnak. Nem tehet a pedagógus és az önkormányzat sem arról, hogy ennyire alul van finanszírozva. A pótlékért megdolgozik a pedagógus, úgy kell hozzáállni a dolgokhoz. Sokszor nem mennek el táppénzre sem, reméli, hogy ezekből a pénzekből marad meg, nem biztos, hogy felhasználásra kerül. Lehet, hogy olyan betegség hullám jön, hogy a gyereklétszám is lecsökken, de ezt előre nem lehet kikalkulálni. Aki a pedagógus pályán van nem a pénzért végzi a munkáját. Vegyék figyelembe a spórolás elvét, ha kevés a gyerek, csúsztatni is lehet.

Gulyás László zeneiskola vezető: Véleménye szerint félreértés van. Itt nem a jóindulaton múlik, ez jár. Ezek nem olyan óriási összegek. El kell dönteni, hogy mit akarnak működtetni. Olyan pótlékot nem akarnak megadni, ami jár. Ha ezek a pótlékok elvételre kerülnek, akkor nem kívánnak tovább itt dolgozni. 

Bóta József Sándor polgármester: Ezt a helyzetet nem az önkormányzat teremtette. Ugyanilyen határozottnak kellett volna lenni a korábbi években is. Soha nem szabad azt mondani, hogy nem, mert nem tudjuk, hogy mit hoz a következő pillanat. El kellene azt is fogadni, amit mondanak. 

Gulyás László zeneiskola vezető: Nem gondolja, hogy irreális költséggel álltak volna elő. Évek óta ment a lehúzás, 51-54 %, amit a normatíva fedez a zeneiskolánál. 

Bóta József Sándor polgármester: A pótlékokhoz ne nyúljon hozzá a testület, maradjon úgy, ahogy van. 

Farkas József: 6 fős az óvodai testület, nem indokolt, hogy más vezetői pótlék is legyen, amikor felhasználható, ezt az intézményvezető felhasználná. 

Bóta József Sándor polgármester: 50 %-ra meg van a fedezet, a másikat tegyük tartalékba, mert a feszített a költségvetés még nagyobb teljesítményre ösztönzi a vezetőket. 

Kissné Redele Mária KIKI Igazgató: Ha megnézik évekre visszamenőleg, mindig megtakarítás volt. 

Majoros Viktória pénzügyi tanácsos: Határozzuk meg a tartalék összegét és azt is, hogy mire használható fel. Az összeg legyen 400 ezer forint + járulék?
Bóta József Sándor polgármester: Igen, tartalékba kerülne. 

Farkas József: Mikor nyit ki az óvoda? Fel lett mérve az igény a szülőknél? Hány gyereket érint?

Kissné Redele Mária KIKI Igazgató: A nyitás ½ 7-kor van, 17.00 óráig. 10 gyerek folyamatos munkakezdéstől ott van, 7 órától van több gyerek. Ezek az eljáró dolgozók. 

Farkas József: Nem biztos, hogy indokolt, hogy ilyenkor kinyissanak. 
Kissné Redele Mária KIKI Igazgató: A normatív igénylésre vonatkozó szabályokat ismerteti. A 8 órán felüli nyitva tartás esetén az óvoda magasabb normatívát kap. 

Bóta József Sándor polgármester: Szavazásra bocsátja az 508.000 Ft túlórára megtervezett összeg tartalékba helyezését, amit a Képviselő-testület egyhangúlag elfogadott és az alábbi határozatot hozta:          

Tárgy: Tartalék összegének megnövelése.
A határozat a jegyzőkönyv mellékletét képezi. 

Farkas József: Zeneiskola esetében a térítési díj után érdeklődik. 

Gulyás László zeneiskola vezető: Aki GYEK-es attól térítési díj nem szedhető. 

Bóta József Sándor polgármester: Ha nem változik a helyzet, akkor felülvizsgálatot kell kérni, az adott munkáltatók esetében, természetesen az intézménynek azt az igazolást kell elfogadni, amit a szülő hoz. 

Farkas József: A napközi szakmai dolog. Az általános iskola 1-4 osztálya esetében az egyéb juttatást soknak tartja. 

Kissné Redele Mária KIKI Igazgató: Itt is ugyan az a helyzet, mint az óvodánál. Az a gond, hogy 3 napközis csoportra két nevelő van. Aki szabad, az megy be a napközis csoportba. 

Dr. Joó Csaba: Nem biztos, hogy nagyobb megtakarítás lenne, ha egy fő oda felvételre kerülne. 

Kissné Redele Mária KIKI Igazgató: A rajzszakos tanár Egerből jár ki, így felszabadul 6 óra, még kevesebb lesz a túlóra.

Bóta József Sándor polgármester: Nem baj az, ha tisztán látjuk melyik rész hoz mínuszt vagy pluszt. Jó példa volt erre a fogászat kérdése a takarító esetében. Szükség van a tisztánlátásra. Nem érezhetik úgy a pedagógusok, hogy pedagógus ellenes a testület. Az intézményvezetők azért vannak, hogy a dolgozókat megvédjék. A pánikkeltés nem szerencsés dolog, optimistábban kell hozzáállni. Több településen be kellett zárni az iskolát, iskola összevonások történtek. Fontos, hogy tudjunk meggyőzni, ne legyen hangulatkeltés. Senkit nem a rossz szándék vezet, hanem a jobbítás. Akármit mond a törvény, a nincsből nincs mit adni. Úgy néz ki, hogy nyert a szennyvíz, ott 17 millió forint az önrész, amire hitelt kell felvenni. Próbáljuk meg úgy csinálni a dolgokat, hogy működőképesek maradjunk. 
Ficsór Kálmánné: Volt olyan, hogy elfogadott költségvetés volt, és a pénz elfogyott, ezért néhány dolog meghiúsult. Egy szoros gazdálkodásnál ilyen nem sűrűn lesz. 

Kissné Redele Mária KIKI Igazgató: Az iskola titkár, Zsámba Albertné igénybe venné a 40 éves nyugdíjbavonulást. Megnézte a felmentési időt és nincs benne a 2 hónap, ez a döntés a kormánytisztviselőkre és a köztisztviselőkre vonatkozik. A felmentési időt ki kell adni, a felét le kell dolgozni.  
Bóta József Sándor polgármester: Ha el akar menni nyugdíjba, arra forrást nem tudunk adni, vagy marad és dolgozik tovább. Ilyen esetben nem is ildomos, mert átfedések vannak. Ha el akar így menni, hajlandó felvenni a „kesztyűt”, ezt nem tartja erkölcsösnek. 

Dr. Joó Csaba: Biztos, hogy meg lehet vele ezt a kérdést beszélni. Véleménye szerint lehet egészséges kompromisszumot kötni.  

Kissné Redele Mária KIKI Igazgató: A döntést írásban kérné. 

Bóta József Sándor polgármester: Ha van rá forrás, akkor jó, nem lehet mindent áthárítani a hiánnyal küszködő önkormányzatra. Kérjük, hogy legyen belátással, mindenkinek kell a megtartóztatás. Az erkölcs és a törvény az más. Nagyon fontosak az erkölcsi kérdések. 

A módosításokkal együtt szavazásra bocsátja az Önkormányzat 2011. évi költségvetését, amit a Képviselő-testület egyhangúlag elfogadott és az alábbi rendeletet alkotta:

Szihalom Települési Önkormányzat 3/2011. (II. 16.) számú RENDELETE

Az Önkormányzat 2011. évi költségvetéséről

A rendelet a jegyzőkönyv mellékletét képezi. 

Bóta József Sándor polgármester: A Pénzügyi bizottság ülésén felvetődtek a terembérleti díjak. Ismerteti a terembérleti díjakat. Javasolja, hogy Nahóczki Péternek ne kelljen fizetni, külön támogatásban nem részesülne, de ingyenesen használhatja a tornatermet. A testépítők esetében a szihalmi lakosok számára ingyenes lenne, a nem szihalmi lakosok után létszámarányosan bérleti díjat kötelesek fizetni.  
Józsáné Debreceni Edit Művelődési Ház vezető: Hogy lesz ellenőrizve? A támogatás a teremhasználat.

Bóta József Sándor polgármester: A taglétszámot be kell mutassák az önkormányzat számára, kimutatva, hogy mennyi a szihalmi és mennyi az idegen, ennek alapján állapítjuk meg a díjat. 20 Ft/hó javasol. Az általuk készített tagnyilántartás kimutatás alapján, amit negyedévente kellene az önkormányzat részére leadni.

Farkas József: Azt mondta Vincze József, hogy a belső kamerát használják, ez alapján meg tudja állapítani, hogy ki jár le edzeni. 

Bóta József Sándor polgármester: Jobb lenne fix összeget megállapítani, hajtsa be az összeget a nem szihalmiaktól. 

Józsáné Debreceni Edit Művelődési Ház vezető: Legyen az ő problémájuk az, hogy a díjat hogyan szedik be. 

Bóta József Sándor polgármester: 20 ezer Ft/hó díjat javasol, de a szihalmi tagok miatt csak 10 ezer forintot kötelesek fizetni. Szavazásra bocsátja a javaslatot, amit a Képviselő-testület egyhangúlag elfogadott és az alábbi határozatot hozta:

Szihalom Települési Önkormányzat Képviselő-testületének

Tárgy: Testépítő Klub bérleti díja.
A határozat a jegyzőkönyv mellékletét képezi. 

Bóta József Sándor polgármester: A háziorvosi álláshelyre három pályázat érkezett. Részletesen ismerteti a pályázatokat. 
Dr. Máthé Annamária recski doktornőt javasolja, őt nagyon szeretik a betegek, lehet, hogy tüntetni is fognak mellette a betegek. Azért jön el onnan, mert egy rendelőben kellene dolgozzon a másik orvossal, váltott műszakban. Legkésőbb április 15-én tudná a rendelést megkezdeni. Felhatalmazást kér arra, hogy a szerződés a holnapi nap folyamán aláírhassa vele. Nagy tehertől szabadulna meg az önkormányzat. A falunak is előny, ha gyermekorvos is egyben. 

Dr. Joó Csaba: Javasolja, hogy a szerződésben legyen benne délutáni rendelés is. 

Kissné Redele Mária KIKI Igazgató: Az üzemorvosi vizsgálatokat elvégzi?

Bóta József Sándor polgármester: Nem tudja. 

Szavazásra bocsátja Dr. Máthé Annamária háziorvosi pályázatát, amit a Képviselő-testület egyhangúlag elfogadott és az alábbi határozatot hozta:

Tárgy:  Dr. Máthé Annamária háziorvos pályázatának elfogadása. 
A határozat a jegyzőkönyv mellékletét képezi. 

Tóth Barnabás: Az orvosi rendelő átalakítása mennyibe fog kerülni? A víz- és gázvezeték rendszer átalakítása nagyon magas költséggel járna. 

Bóta József Sándor polgármester: Teljesen mindegy, hogy mennyi lesz az anyagi vonzata. A kisebb helyiséget megtartaná infúziós kezelések céljára, hogy a betegeknek ne kelljen azért Egerbe bejárni. Az ajtót le kell szigetelni, ami az itt lakók érdeke, hogy ne hallattszon ki semmi. A lakás csak esetlegesen kellene neki.  

Farkas József: A rendelő melletti szobát egybe kellene nyitni, régen is volt ott ajtó csak be lett falazva.

Bóta József Sándor polgármester: A falugondnoki állás kérdését kellene még megtárgyalni. 6 órás munkaidőben, csökkentett munkaképességű emberrel kellene a falugondnoki szerepet betöltetni. Többször irányítani kell, nem lehet a munkásokat magukra hagyni. Vagy szétválasztani a két munkakört vagy felvenni egy falugondnokot, aki ezt a feladatot ellátja. Ha nem alkalmazunk ilyen embert, akkor rehabilitációs hozzájárulás címén az APEH-nak ezt az 1,4 millió forintot be kell fizetni. 

Farkas József: Antal Emilt javasolja, ő a feltételeknek megfelel, vállalja, hogy beszél vele. Hátha elvállalja. 
Bóta József Sándor polgármester: Keresni kell erre a feladatra embereket, Kiss László 4 órában temetőgondnok maradna március 1-től. 

A Képviselő-testület elviekben egyetértett azzal, hogy Kiss László temetőgondnok munkaidejét 03. 01-től 6 órásról 4 órásra csökkentsék, és ugyanezen időponttól kezdődően 1 fő 6 órás, csökkentett munkaképességű dolgozó falugondnoki munkakörben, valamint 1 fő csökkentett munkaképességű, 6 órás dolgozó gondozónői munkakörben felvételre kerüljön.

Több napirendi pont nem volt, több kérdés, észrevétel nem hangzott el. Bóta József Sándor polgármester 18.10 órakor az ülést bezárta. 

Szihalom, 2011. február 15. 
Bóta József Sándor

Széll Gáborné Blaskó Erzsébet

Polgármester

